b'\n_START_ARTICLE_\nPape\xc5\xbe Bonifacij II.\n_START_SECTION_\n\xc5\xbdivljenjepis\n_START_PARAGRAPH_\nBonifacij, sin germanskega oziroma gotskega o\xc4\x8deta Sigisbalda (ali Sigibulda), je bil v cerkveni slu\xc5\xbebi \xc5\xbee od zgodnje mladosti. Za vladanja Feliksa IV. je bil arhidiakon ter je imel vplivne zveze med cerkvenimi in civilnimi oblastniki._NEWLINE_Bonifacij II. je vladal od 17. septembra 530 do 17. oktobra 534 in je bil \xc5\xbee od mladega zvest v cerkveni slu\xc5\xbebi. Njegov predhodnik Feliks ga je celo tako zelo cenil, da ga je med hudo boleznijo za pape\xc5\xbea dolo\xc4\x8dil \xc5\xa1e za svojega \xc5\xbeivljenja in mu izro\xc4\x8dil palij pod pogojem, da mu ga vrne, \xc4\x8de bo ozdravel. Pod kaznijo izob\xc4\x8denja je zahteval od vernikov in duhov\xc5\xa1\xc4\x8dine, da sprejmejo Bonifacija za naslednika apostola Petra. _NEWLINE_Proti njemu pa je kljub temu \xc5\xbee istega dne izvolila Bizancu naklonjena skupina, ki je imela podporo v senatu, Dioskura, ki pa je umrl \xc5\xbee 14. oktobra 530. Ko je pape\xc5\xbe Bonifacij potrdil odloke oran\xc5\xa1ke sinode 529, so dobili veljavo cerkvenih kanonov v zvezi z naukom o milosti zoper semipelagijanstvo. Ponovno je branil pravice Apostolskega sede\xc5\xbea nad Ilirikom, ki si jih je prila\xc5\xa1\xc4\x8dal carigrajski patriarh. _NEWLINE_Kljub temu, da je tudi on \xc5\xbee za \xc5\xbeivljenja pred rimskim klerom imenoval za svojega naslednika Gota Vigilija, je moral zaradi hudega nasprotovanja to listino se\xc5\xbegati.\n_START_SECTION_\n\xe2\x80\x9cAnno Domini\xe2\x80\x9d\n_START_PARAGRAPH_\nV njegovem \xc4\x8dasu je rimski opat Dionizij Mali (Dionyzius Exiguus) izdal knjigo \xe2\x80\x9cLiber de paschate\xe2\x80\x9d (Velikono\xc4\x8dno knjigo), v kateri ureja obvezni velikono\xc4\x8dni bogoslu\xc5\xbeni krog in leto Jezusovega rojstva postavlja v leto 784 od utemeljitve mesta Rima. Pape\xc5\xbe Bonifacij je glede na to spremenil \xc5\xa1tetje let v Julijanskem koledarju iz Ab Urbe Condita v Anno Domini. Na ta na\xc4\x8din se je za\xc4\x8delo kr\xc5\xa1\xc4\x8dansko \xc5\xa1tetje let (Aera Christiana), ki ga je po\xc4\x8dasi (za znanstveno podro\xc4\x8dje) sprejel ves svet._NEWLINE_Pomagal je urediti cerkveno organizacijo v Afriki, ki so jo skoraj popolnoma uni\xc4\x8dili Vandali.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nNi pri\xc5\xa1tet med svetnike. Pokopali so ga v cerkvi svetega Petra v Vatikanu.'